**חינוך בנות מוסלמיות: ההעצמה והשוני**

התקציר נעשה על סמך:

Kaye Haw. (1998). *Educating Muslim girls: Shifting discourses*. Open University Press, Buckingham, ch. 5, "Equality in Difference?"

המחקר הנוכחי שם לו למטרה לבחון את הקולות של הצוות הפדגוגי והתלמידות משני בתי הספר בבריטניה:

* בית ספר ציבורי לבנות בגילאים 11 עד 16, שכמחצית מתלמידותיו הן מוסלמיות, יוצאות פקיסטן (מרביתן), הודו, בנגלדש, קניה (City State, להלן CS). בית הספר ידוע בגישתו רב התרבותית. מערכת הלימודים כוללת אנגלית, מתמטיקה, מדעים, שפות, חינוך דתי, מדעי הרוח, מלאכה, טכנולוגיה, חינוך גופני, ועוד.
* בית ספר פרטי לבנות, המופעל על ידי הקהילה המוסלמית. (Old Town High, להלן OTH). תלמידותיו ברובן – בריטיות בדור הראשון; בגילאים 11 עד 18; שפות אמן – אורדו, פנג'בית, בנגלית, ערבית. תכנית הלימודים כוללת: מדע, אנגלית, מתמטיקה, חינוך דתי, אורדו, צרפתית, אמנות, מדעי הרוח, התפתחות ילדים. הצוות מאמין, כי הוא מעניק פיתרון ייחודי עבור בנות, שמשפחותיהן לא היו שולחות אותן לבית ספר שאינו דתי ורואה את מטרתו לאפשר לבנות לנהל אורח החיים האסלאמי, תוך כדי שילוב בחברה המערבית.

התלמידות המוסלמיות בשני בתי הספר אינן מהוות קבוצה הומוגנית מבחינת רקע אתני, שפת אם, השתייכות לזרמים אסלאמיים, מידת שילוב בחברה, ועוד. עם זאת, הן חולקות את החוויות של נשים מוסלמיות בבריטניה, בנות קבוצה מוחלשת ומודרת. החינוך בבית הספר לבנות נתפס גם על ידי הצוות וגם על ידי התלמידות בשני המוסדות כאפשרות ליצירת מרחב פתוח מדומיננטיות גברית, תוך הענקת גישה שווה למערכת הלימודים והצבת דגמי חיקוי חיוביים. בשני בתי הספר ניתן דגש לתחושת ה"אחיות" ויצירת אווירה חיובית, תומכת ונטולת אלימות. לצוות הפדגוגי חשוב להעניק לתלמידות תחושה שהן חופשיות לבטא את דעותיהן אודות היותן נשים ב-CS או נשים מוסלמיות בOTH. האווירה הזאת גרמה לתחושת ביטחון ולאסרטיביות בקרב התלמידות הלא-מוסלמיות ב-CS והתלמידות המוסלמיות ב-OTH, אך המצב היה שונה עבור התלמידות המוסלמיות ב-CS. המורות ציינו, כי להן פחות ביטחון עצמי מאשר לתלמידות אחרות, פחות מעורבות בנעשה והן ושותקות יותר במהלך השיעורים.

במצבים אמורפיים, נעדרי מסגרות תמיכה, התלמידות התנהגו בהתאם לסטריאוטיפ של הנערה המוסלמית – כנועה, פסיבית, שתקנית. התלמידות המוסלמיות בCS- הרגישו, כי מתייחסים אליהן בראש ובראשונה כנציגות הקבוצה, מה שאופייני למצבם של בני מיעוטים וקבוצות מודרות בחברה. לעומת זאת, העידוד לבטא את עצמן ולהביע את דעותיהן, שניתן לבנות ב-OTH, הביא להעצמה. דווקא הענקת תחושת הביטחון העצמי, הנשען על הזהות המוסלמית, אפשרה לבנות להצהיר על זכויותיהן גם להיות מוסלמיות וגם לרכוש השכלה רחבה. יש לציין, כי תלמידות רבות ב-OHS רואות את זכותן לקבלת השכלה גבוהה והרחבת אופקים כחלק מזכויותיהן כנשים וכמוסלמיות.

הבדל נוסף בגישה בין שני בתי הספר קשור לתפיסת האוטונומיה האישית. שני בתי הספר רואים את החשיבות בשילוב ההשכלה עם התפתחות אישית והפיכת הנערות ל"אימהות של מחר", שתוכלנה לתרום למשפחותיהן, כאשר במקרה של OTH אתוס זה מקבל גוון דתי. ניתן לומר, כי נושאים של האוטונומיה האישית והתפתחות כוללת נמצאים במוקד ההתייחסות ב-CS. נושאים אלה חשובים גם עבור ה-OTH, אך הדגש כאן הוא על האחריות האישית כלפי הקהילה. מסגרת מוסרית חזקה גורמת לתלמידות לראות את ההשכלה שלהן לא רק כתרומה להתפתחותן האישית, אלא כתרומה לכל הקהילה; מורגשת הציפייה, כי לאחר הלימודים הן תוכלנה לתרום לקהילה מתוך הידע והניסיון שיצטבר אצלן. כאמור, תפיסה זו קשורה לאתוס דתי של בית הספר ולהתייחסות אל הידע והחינוך באסלאם.

בית הספר OTH חייב להוכיח את עצמו גם כלפי החברה סביבו וגם כלפי הקהילה המוסלמית. מחויבותם הלא רשמית של אנשי הצוות היא להתגבר על הסטריאוטיפ של אישה מוסלמית, שקיים גם בקרב החברה הלבנה וגם בקרב קהילה עצמה. בקהילה, הדעה הרווחת היא, כי עבור הילדה ההולכת לבית הספר, השכלה אקדמית היא דבר משני, לעומת אורח החיים האסלאמי. צוות בית הספר סבור, כי בסיס אקדמי איתן מעניק לתלמידות כוח לשרוד ולהתמודד עם אתגרים. המחויבות לשינוי התפיסות הסטריאוטיפיות של נשים מוסלמיות והצורך להוכיח את עצמו כמוסד אקדמי תורמים להבדל נוסף בין שני בתי הספר. ההישגים האקדמיים ב-CS, חשובים ככל שיהיו, נחשבים כאחד הרכיבים בהתפתחות האישיות השלמה. לעומת זאת, דווקא ב-OTH רואים בהישגים אקדמיים אפשרות יחידה להוכיח לחברה הבריטית הסקפטית ולקהילה המוסלמית המקומית, כי מדובר במוסד אקדמי רציני. המחקר שלנו לא אישר את החששות מפני בתי ספר לנערות מוסלמיות, העלולים לחזק את אי השוויון המגדרי ולהעניק "חינוך לחתונה ולאימהות במובנן האסלאמי", תוך כדי הזנחת ההשכלה הרחבה. השילוב של חשיבות ההישגים האקדמיים להעצמת התלמידות והדגש על פיתוח מחויבויות מוסריות ודתיות, מביא ליצירת נכונות ללמידה מאומצת ולעבודה קשה בקרב התלמידות של OTH. אתוס זה משותף לתלמידות ולאנשי הצוות, שלעתים עובדים שעות נוספות, ללא תגמול כספי הולם, ומביעים סיפוק מעבודתם. התחושה של פריצת דרך והשקעה, כמעט הקרבה עצמית, למען הדור החדש של בנות מוסלמיות, משותפת לאנשי הצוות ולתלמידות.

חברי הצוות הפדגוגי ב-CS הביעו דאגותיהם אודות תלמידותיהם המוסלמיות במונחים של קונפליקט, התלבטות ודילמה. הדבר בולט במיוחד על הרקע של היעדר תחושת הקונפליקט בקרב הצוות הפדגוגי ב-OTH, גם מצד מורות לבנות, שאינן מוסלמיות. כיצד נוצר המתח הזה ב-CS? במוקד התפיסה הפדגוגית של CS נמצא שהמונח "אישה" נחשב כאוניברסלי. בית הספר מנסה לעודד את התלמידות להתגבר על הציפיות המסורתיות והסטריאוטיפים של תפקידי האישה, באמצעות הענקת גישה שווה למערכת הלימודים והרחבת ציפיותיהן לחיים לאחר סיומן את בית הספר. עם זאת, ההרכב הרב-תרבותי של התלמידות מטיל ספק את מחויבות התלמידות למונח ה"אוניברסלי" של האישה. תלמידות מוסלמיות מפקיסטן מביאות אתן דימוי אחר של התחום הנשי והצוות הפדגוגי חייב להתמודד עם ההבדלים הבולטים בין דימוי זה לבין תפיסת האישה בעיניהם. משימה זאת נעשתה בעייתית גם לאור היעדר ידע מספיק בתחום התרבות המוסלמית, כפי שציינו המורות עצמן. מורות בית הספר מרגישות אי-התאמה בין ציפיות ההורים המוסלמים מהבנות לבין ציפיות בית הספר. הקושי בניהול משא ומתן סביב הבדלי הגישות ובהשגת איזון גרם לתחושות של מתח ובלבול בקרב המורות ולשיבוש התקשורת בין המורות לתלמידות המוסלמיות. המתח שנוצר הורגש היטב על ידי התלמידות המוסלמיות, שלעתים מצאו עצמן במצב של קונפליקט פנימי לנוכח הסתירה בין האתוס הבית ספרי לגישת המשפחה. חלק מהמורות התלונן על כך, שתלמידות מוסלמיות נוטות לשבת בכיתות ביחד, משום שכך "הן מרגישות יותר בנוח". המורות ציינו גם את הקושי בהנעת תלמידות מוסלמיות להשתתף בשיעורים והסבירו זאת על ידי שילוב של לחץ חברתי ואי-התאמת תכנית הלימודים לצרכיהן. היעדר מוסלמיות בצוות הפדגוגי היווה מכשול נוסף עבור יישום המטרה של העצמה וביטוי עצמי ואינו אפשר התמודדות ישירה עם ההבדלים העמוקים בפרדיגמות התרבותיות.

הלחץ החברתי מצד הבנות השייכות לתרבות הדומיננטית אינו קיים ב-OTH. עם זאת, הצוות סבר כי מחוץ לכותלי בית הספר התלמידות מתמודדות עם הנורמות התרבותיות המערביות ואורח החיים של בנות בריטיות, על בסיס יום-יומי, וכי הן אינן ממהרות להעלות את הנושאים האלה גם בינן לבין עצמן או בתוך המשפחה, לנוכח הלחץ המצד הקהילה. על מנת להתמודד עם הבעיה הזאת, בית הספר יזם מספר פגישות עם יועצת, המתמחית בטיפול בנושאים אלה. יש לציין, כי שילוב בצוות הפדגוגי של מורות מוסלמיות ולא מוסלמיות תרם ליצירת אווירה פתוחה, המאפשרת דיאלוג גם בקרב המורות וגם בין התלמידות למורות. היעדר מבט שיפוטי מצד המורות אפשר לתלמידות להרגיש את הנאמנות לדרישות האסלאם וגם להביע עמדה אישית ולדון בנורמות הדתיות והתרבותיות בחופשיות גדולה יותר.

לסיכום ניתן לומר, כי שני בתי הספר מדגישים את המחויבות לתפיסות הפמיניסטיות במובן של שוויון במערכת הלימודים, הטלת ספק בסטריאוטיפים מגדריים, לימודים בסביבה נשית תומכת, פיתוח דמויות נשיות לחיקוי והדגשת החשיבות של חוויה נשית. ההבדל העיקרי בין שתי הגישות הפדגוגיות קשור לנושאי הזהות והתודעה העצמית. הנתק בין תפיסת המגדר לבין ההיבט התרבותי והזהות התרבותית והדתית בעולם הפדגוגי של CS גורם לכך, שתלמידות מוסלמיות בבית הספר אינן, למעשה, נהנות משוויון ההזדמנויות ומודרות מהיתרונות שמציע בית הספר לבנות השייכות לקבוצה התרבותית הדומיננטית. ההנחות התרבותיות אודות תלמידות מוסלמיות וסביבתן מביאות לציפיות נמוכות של המורות בהתייחס אליהן, מה שיוצר מעגל קסם של ציפיות נמוכות והישגים נמוכים, המחזקים זה את זה. יש לציין, כי הנהלת ה-CS מדגישה את הנושא הרב-תרבותי ונענית לצורכי התלמידות, כמו בצורת הלבוש, באוכל מיוחד, במקום לתפילה, אך הגמישות כשלעצמה, אינה מפריעה לשעתוק הסטריאוטיפים המגדריים והתרבותיים שמדירים את השונה, אינם מותירים מקום למורכבות ואינם מאפשרים שינוי. לעומת זאת, תלמידות ב-OTH מרגישות נוח להיות שונות. ההעצמה המגדרית קשורה באופן הדוק לזהותן, מה שמעניק להן ביטחון ואפשרות לפתח שיח פתוח וביקורתי כלפי סטריאוטיפים מגדריים ,גם בחברה הבריטית וגם בקהילה המוסלמית. כמו כן, העצמתן מעניקה להן אפשרות להישגים אקדמיים גבוהים ובהרבה מקרים מביאה אותן לרכוש השכלה גבוהה בהמשך.